钦定古今图书集成/历象汇编/乾象典/第082卷 > 中书寓直咏雨简褚起居上官学士
## 钦定古今图书集成/历象汇编/乾象典/第082卷 > 中书寓直咏雨简褚起居上官学士

杨师道

云暗苍龙阙，沈沈殊未开。窗临凤凰沼，飒飒雨声来。
电影入飞阁，风威凌吹台。长檐响奔溜，清簟肃浮埃。
早荷叶稍没，新篁枝半摧。兹晨怅多绪，怀友自难裁。
况复重城内，日暮独徘徊。玉阶良史笔，金马掞天才。
高甍通散骑，复道驾蓬莱。思君赠桃李，于此冀琼瓌。